
EGY ÚJABB PANDÉMIA – GYERMEKKORI ELHÍZÁS

Kulcsszavak: elhízás; addikció; gyermek; táplálkozás; megelőzés
Bevezetés: A gyermekkori elhízás prevalenciája drasztikus növekedést mutat világszerte, súlyos szomatikus, pszichikai és pszichoszomatikus következményeket vonva maga után.
Célkitűzések: Célul tűztük ki a gyermekkori elhízás prevalenciájának felmérését térségünkben (elemi osztályos diákok körében); a gyerekek testtömegindexének kiszámítását és besorolását az egyes csoportokba (alultáplált, normál testtömegű, túlsúlyos, elhízott, kórosan elhízott), ezek eloszlását nemek szerint; az elhízáshoz vezető rizikófaktorok feltárását; valamint a gyerekek életmódbeli szokásainak tanulmányozását.
Módszerek: A vizsgálatba 202 elemi osztályos diákot (0-4 osztály) vontunk be, 100 fiút és 102 lányt. Részletes anamnézist készítettünk kérdőív segítségével, melyet a tanulók szülei töltöttek ki, valamint megmértük a diákok testtömegét és testmagasságát. Ezt követően csoportosítottuk őket a TTI percentilis értékük alapján: az 5% alatti TTI-vel rendelkező gyerekek alultápláltak, az 5-84% közöttiek normális testsúlyúak, 85-94% közöttiek túlsúlyosak, 95-99% közöttiek elhízottak, míg a 99%-nál nagyobbal rendelkezők kórosan elhízottak. Majd SPSS statisztikai program segítségével vizsgáltuk az elhízás és az egyes rizikó faktorok közti összefüggést.
Eredmények: Az tanulmányozott gyerekek 56,44%-a normál testsúllyal rendelkezik. A túlsúlyosak kategóriájába 22,77% tartozik, az elhízottba 10,89%, a kórosan elhízottba 5,45%, míg az alultápláltak csoportjába 4,5%. Nem találtunk szignifikáns különbséget a két nem elhízási aránya között (p=0,404), viszont a fiúk esetében 43% a súlytöbblettel rendelkezők száma, míg a lányoknál ez az arány valamivel kisebb (35,3%).
Vizsgáltunkból kiderült, hogy a tanulók TTI értéke számos tényezővel mutat pozitív összefüggést, ám legszorosabb kapcsolatban az ételaddikció jelenlétével (korrelációs együttható 0,269; p=0,00017), az anyai TTI-vel (lineáris korrelációs együttható 0,212; p=0,002) és a sporttal (korrelációs együttható 0,212; p=0,67) áll.
Következtetés: Eredményeink megerősítik a gyermekkori elhízás magas prevalenciáját térségünkben is: a vizsgált tanulók közel fele testsúlyproblémás. Minden 10. gyerek elhízott és minden 20. morbid obezitásban szenved. Az elemzett rizikó tényezők közül az ételfüggőség, az anyai elhízás és a sportolás hiánya játszik a legnagyobb szerepet a gyermekkori elhízás létrejöttében. Tehát a primér prevenciós stratégiáknak kiemelkedő szerepe lehet ennek megelőzésében.



